ג'ין סניצקי

**יוג'ין אלן סניסקי** (באנגלית: **Eugene Alan Snisky**; נולד ב-14 בינואר 1970) הידוע יותר בשם הבמה שלו, **ג'ין סניצקי** הוא מתאבק אמריקאי. הוא מוכר בעיקר בשל תקופתו בארגון ההיאבקות WWE.

## ביוגרפיה

סניסקי נולד בפנסילבניה, שם למד בבית ספר התיכון עמק הפנתר ובו שיחק פוטבול בעמדת הפאנטר. לאחר שסיים את לימודיו ב-1988, חתם סניצקי על מלגת לימודים מלאה לאוניברסיטת מיזורי. לאחר ששיחק עבור קבוצת מיזורי טייגרס, סניצקי השתתף במחנות אימונים במטרה לשחק פוטבול מקצועני. בשנת 1995 הוא נכלל בסגל קדם-העונה של ברמינגהאם ברקודאס מליגת הפוטבול הקנדית, כשבהמשך הוא חתם בסן דייגו צ'רגרס. במהלך האימונים, סניצקי החמיר פציעה בכתף, שנגרמה כבר בשנותיו בקולג' ואובחנה בעבר בצורה שגויה. הפציעה הזו למעשה סיימה את שאיפותיו לשחק ב-NFL.

## קריירת היאבקות מקצועית
### תחילת הקריירה (1997–2003)

ג'ין סניצקי התאמן בארגון ההיאבקות World Xtreme Wrestling (WXW), שממוקם באלנטאון, פנסילבניה. הוא זכה באליפות הזוגות של הארגון יחד עם שותפו רוב הארפר תחת השם "טווין תאקלס", בגימיק המבוסס על פוטבול. כאשר החל להתחרות כמתאבק יחידים, הוא זכה באליפות העולם במשקל כבד של WXW. בשנת 2013, הוא הוכנס להיכל התהילה של World Xtreme Wrestling.

### World Wrestling Entertainment (2003–2008, 2023)
#### מתחמי פיתוח (2003–2004)

יום לאחר שזכה באליפות העולם של World Xtreme Wrestling ב-20 באוקטובר 2003, ערך ג'ין סניצקי קרב מבחן בארגון World Wrestling Entertainment (ה-WWE) במהלך הקלטות של התוכנית *[[WWE Raw|Raw]]*. סניצקי הפסיד למתאבק נוסף מ-WXW בשם טומי סווייד. בעקבות קרב זה, הוא הוחתם על חוזה פיתוח ונשלח לארגון הפיתוח Ohio Valley Wrestling (OVW). ב-OVW, התאבק סניצקי תחת שם הבמה "מין" ג'ין מונדו (שם בהשראתו של המראיין, "מין" ג'ין אוקרלנד), והוצג מבחינת העלילה כאחיו של המתאבק מייק מונדו.

#### בכורה ומגוון פיודים (2004–2006)

הוא ערך את הופעת הבכורה שלו בפרק של התוכנית *Raw* ב-13 בספטמבר 2004 בקרב ללא פסילות נגד קיין. באותה התקופה, קיין גילם את הדמות הרעה וכאשר הוא התכונן לפגוע בסניצקי, דעתו הוסחה על ידי ליטה, שהייתה בהיריון מקיין כחלק מהעלילה. סניצקי ניצל את הסחה זו לטובתו והכה את קיין מאחור בעזרת כיסא, מה שגרם לקיין ליפול על ליטה ולגרום לה "לאבד" את התינוק שטרם נולד. כאשר נשאל על האירוע בראיון, סניצקי טען: "זו לא הייתה אשמתי", משפט שהפך מאוחר יותר למשפט המחץ המזוהה איתו. העלילה הזו הובילה למהפך בין אופי הדמויות בכך שקיין הפך לדמות טובה ובמקביל ביססה במהירות את סניצקי כמתאבק בעל דמות רעה. סניצקי, שערך את הופעת הבכורה שלו מול אותו קיין כמתאבק שנועד לכאורה להפסיד במהירות, סיפר שנים לאחר מכן שבמקור הוא היה אמור להופיע רק לערב אחד. לאחר מכן, תוכנן שהוא יחזור ל-Ohio Valley Wrestling (OVW) כדי לקבל אימונים נוספים, לפני שיזומן שוב לרוסטר הראשי במשרה מלאה. בניגוד לכך, העלילה עם קיין וליטה הצליחה כל כך עד שהארגון קיבל החלטה של הרגע האחרון לקדם אותו לרוסטר הראשי באופן קבוע. הפיוד בין השניים הסלים, כאשר קרב ביניהם נקבע לאירוע טאבו טיוזדיי, שנערך ב-19 באוקטובר 2004; במהלך הקרב, סניצקי השתמש בכיסא ו"ריסק" את בית הקול של קיין. החברה השתמשה בעלילה זו כדי להסביר את היעדרותו של קיין, כאשר בפועל הוא יצא לצלם את הסרט שהופק על ידי הארגון, See No Evil. היריבות חודשה באירוע מהפכת השנה החדשה, שנערך ב-9 בינואר, כאשר קיין חזר וניצח את סניצקי. ב-31 בינואר בפרק של התוכנית *Raw*, סניצקי הפסיד לקיין פעם נוספת, הפעם במסגרת קרב כלוב, הפסד שסיים את היריבות בין השניים.

באירוע סדרת ההישרדות, שנערך ב-14 בנובמבר, סניצקי נתקל בדמות דומה לשלו, היידנרייך. בהמשך, השתתף סניצקי בקרב המרכזי כחלק מקבוצת טריפל H (לצד טריפל H, בטיסטה ואדג'), שהתמודדה מול קבוצת אורטון (רנדי אורטון, כריס בנואה, כריס ג'ריקו ומייבן). במהלך הקרב, מייבן פצע אותו וגרם לו לדימום, ולאחר מכן סניצקי נפסל כאשר תקף אותו בעזרת כיסא. באירוע רויאל ראמבל, שנערך ב-30 בינואר, נפגשו סניצקי והיידנרייך פעם נוספת, כאשר סניצקי שיתף איתו פעולה בסתר ותכנן להתערב בקרב ארון הקבורה של היידנרייך מול אנדרטייקר. מאוחר יותר התגלה כי קיין הוא זה שהסתתר בתוך הארון, כשהאחרון קפץ על שניהם. השניים המשיכו להילחם בקהל לפני שאפשרו לקרב ארון הקבורה להימשך. מאוחר יותר באותו ערב השתתף סניצקי בקרב הרויאל ראמבל המסורתי, שבו הוא הדיח את פול לונדון, אך בהמשך הודח מהקרב על ידי בטיסטה.

לאחר סיום היריבות שלו עם קיין, סניצקי קיבל הזדמנות להתמודד על האליפות הבין-יבשתית, שהייתה באותה התקופה בחזקת שלטון בנג'מין. סניצקי הפסיד בקרב זה בפסילה לאחר שהכה את בנג'מין בעזרת כיסא.

הוא נעדר מהופעות על המרקע בחודשי אפריל ומאי 2005 בשל קריש דם בקיבה. הוא חזר להתאבק ב-28 במאי והופיע שוב יומיים לאחר מכן בפרק של התוכנית *Raw*, שם פתח בפיוד עם כריס בנואה. היריבות עסקה בהופעתו של בנואה באירוע ECW One Night Stand, שנערך ב-12 ביוני; סניצקי שימש כשכיר חרב עבור מתנדבי Raw של אריק בישוף, שנשלחו לנסות לפלוש לאירוע ולשבש את מפגש האיחוד של ECW. בהמשך שומש סניצקי על ידי אדג' וליטה בתקיפתם על קיין, וכן שימש את אריק בישוף כעונש לכל מי שלא מצא חן בעיניו. ב-11 ביולי בפרק של התוכנית *Raw*, אדג' אמר לסניצקי שהוא יודע על הפטיש לכפות רגליים שלו לנשים והציע לו בתמורה "לשחק עם כפות רגליה של ליטה" אם יעזור לו בקרב מול קיין. העלילה עם ליטה קיבלה אזכור נוסף כאשר היא הודתה לסניצקי על מעשיו תשעה חודשים קודם לכן, ואמרה שמוטב לה שלא ילדה את הילד של קיין ואז נתנה לו נשיקה כתגמול.

ב-18 ביולי בפרק של התוכנית *Raw*, התמודד סניצקי מול אלוף ה-WWE, ג'ון סינה בקרב חוטבי עצים, שבו כריס ג'ריקו בחר את כל המתאבקים אשר ישמשו כחוטבי עצים מסביב לזירה, מתאבקים בעלי דמויות בלתי חביבות על הקהל על מנת להפוך את הסיכויים ללא הוגנים עבור סינה.

לאחר כמה שבועות שבהם התאבק בעיקר בפרקי התוכנית *Heat*, סניצקי הקים צמד עם טייסון טומקו, שבתחילה לא היה נלהב מכך. בקרב הראשון שלהם יחדיו, הם ניצחו בקלות את הצוות של ויסרה וואל וינס. השניים זכו להצלחה מסוימת כצמד ואף הפכו בשלב מסוים למועמדים מספר אחת לאליפות הזוגות העולמית. הם הפסידו בקרב על התואר מול ביג שואו וקיין. שיתוף הפעולה ביניהם הסתיים באפריל 2006 כאשר טומקו עזב את ה-WWE. לאחר מכן, סניצקי עשה את מעברו לגילום דמות טובה והקים צוות זוגות ביחד עם גולדאסט. השניים ניצחו צוותים שונים בפרקי התוכנית *Heat*, מה שהוביל אותם לבסוף לקרב על התואר מול הספיריט סקוואד, שבו הפסידו. הצמד התפרק כאשר גולדאסט שוחרר מה-WWE.

#### העברות בין מותגים ועזיבה (2007–2008)
שמאל|250px|ממוזער|סניצקי, 2008

בשנת 2007, דמותו של סניצקי עברה שינוי דרסטי והוא הוצג מעתה כמשוגע פסיכוטי בעל מראה מעוות. לשם כך, גילחו לחלוטין את כל השיער שעל ראשו ופניו (כולל הגבות שלו), שיניו נצבעו בצהוב כהה, ועל פניו נוספו מספר סימנים אדומים. ב-6 בפברואר 2007 בפרק של התוכנית *ECW on Sci Fi*, הוצג קטע וידאו שהציג לצופים את סניצקי במראהו החדש וקידם את הגעתו למותג. בהמשך אותו הפרק, ערך סניצקי את הופעת הבכורה שלו, כשתקף את אלוף העולם של ECW, בובי לאשלי. תקיפה זו נועד לבסס מחדש את דמותו כנבל מפלצתי, בדומה לדמות של קיין לאחר שהסיר את המסכה מפניו. בשבועות שלאחר מכן, סניצקי נהג להיכנס לזירה אחרי קרבות ולתקוף מתאבקי ECW שונים, ביניהם CM פאנק, הארדקור הולי, באלס מהוני ומאט סטרייקר.

ב-3 באפריל 2007, התמודד סניצקי מול הארדקור הולי בקרב שבו ניצח. לאחר הקרב, סניצקי לכד את זרועו של הולי בין שתי מדרגות פלדה והכה אותן שוב ושוב במדרגות בעזרת כיסא, ובכך, לפי העלילה, שבר את זרועו של הולי. לאחר מכן, פתח סניצקי בפיוד קצר עם באלס מהוני. בהמשך, הוא פתח ביריבות קצרה נוספת, הפעם עם רוב ואן דאם, שבמהלכה סניצקי ספג את הפסדו הראשון ב-ECW, כאשר נוצח על ידו כתוצאה מפסילה. ב-11 ביוני בפרק של התוכנית *Raw*, סניצקי הועבר בחזרה מ-ECW ל-Raw כחלק מהדראפט השנתי של ה-WWE. הוא חזר למותג ב-9 ביולי, כשניצח את סופר קרייזי. סניצקי המשיך לשמור על רצף ללא הפסדים ב-Raw לאורך כל הקיץ, עם ניצחונות על מתאבקים כמו ואל וינס, רורי מקאליסטר ורובי מקאליסטר.

ב-20 באוגוסט, התמודד סניצקי בקרב היחידים המרכזי הראשון שלו מאז שהפסיד לג'ון סינה ב-Raw בשנת 2005, פעם נוספת מול סינה. הוא הפסיד בקרב זה כתוצאה מפסילה לאחר שרנדי אורטון הפריע; זה היה הפסדו הראשון של סניצקי מאז שחזר למותג Raw. סניצקי חזר ב-8 באוקטובר בפרק של התוכנית *Raw* וניצח את ואל וינס, במקום סנטינו מארלה, שהיה ביריבות עם וינס. ב-3 בדצמבר, סניצקי הוצמד על ידי ג'ף הארדי בקרב על האליפות הבין-יבשתית, שהיה הפסד ההצמדה הראשון שלו באותה השנה. סניצקי הופיע לאחרונה בטלוויזיה של ה-WWE בפרק של התוכנית *Raw* ב-24 בנובמבר 2008, בו הפסיד בקרב טורניר על האליפות הבין-יבשתית ל-CM פאנק. ב-11 בדצמבר 2008, לפי בקשתו, סניצקי שוחרר מהחוזה שלו ב-WWE.

#### חזרה חד-פעמית (2023)

ב-6 בנובמבר 2023, הופיע סניצקי בהופעת אורח קצרה מאחורי הקלעים בפרק של התוכנית *Raw*, יחד עם צ'לסי גרין, כשאמר את המשפט המפורסם שלו: "זו לא הייתה אשמתי".

### ארגונים עצמאיים ופרישה ראשונה (2008–2018)

לאחר שחרורו, סניצקי החל לעבוד בזירות ארגוני ההיאבקות העצמאיים, בעיקר ב-World Xtreme Wrestling (WXW), שבו זכה באליפות אולטימייט C4 במשקל כבד של WXW ב-20 באפריל 2012. הוא ויתר על תואר זה ב-3 בנובמבר. ב-4 בנובמבר 2017, הוא זכה באליפות במשקל כבד של RCP של ארגון ההיאבקות Right Coast Pro. ב-19 במאי 2018, הוא ויתר גם על תואר זה בעקבות פציעה. ב-22 ביוני 2018, סניצקי הודיע על תכנונו לפרוש מהיאבקות מקצועית לאחר מספר הופעות שנותרו לו.

### Total Nonstop Action Wrestling (2014)

סניצקי, יחד עם ריקלון, ערך הופעת בכורה בארגון ההיאבקות Total Nonstop Action Wrestling (TNA) בהקלטות התוכנית *Impact Wrestling* ב-25 ביוני 2014 (עקב עיכוב הקלטות, הפרק שודר ב-24 ביולי) כדמות רעה. השניים תקפו את טומי דרימר, בולי ריי ודיבון וכתוצאה מכך חברו לשורות דיקסי קרטר.

סניצקי וריקלון פוטרו על ידי קרטר ב-7 באוגוסט של בפרק של התוכנית *Impact Wrestling*. מוקדם יותר באותו הפרק, הם השתתפו בקרב מלחמת הארדקור ארבעה נגד ארבעה, שבו קבוצת דיקסי (EC3, ריינו, ריקלון וסניצקי) הפסידו לקבוצת בולי (בולי ריי, דיבון, טומי דרימר ואל סנואו).

### Major League Wrestling (2023–היום)

ב-24 במאי 2023, דווח על ידי ארגון ההיאבקות Major League Wrestling (MLW) שסניצקי יערוך את החזרה שלו לענף ב-8 ביולי 2023 באירוע Never Say Never. בקרב החזרה שלו שהיה מול יוסיפר אל, הוא יצא עם ידו על העליונה. ב-3 בספטמבר באירוע Fury Road, הוא הפסיד לאלכס קיין.

## אליפויות והישגים
* **הישגים בארגון ההיאבקות Athletik Club Wrestling – ACW**
** אליפות הזוגות של ACW (פעם אחת)  - עם רוב הארפר
* **הישגים בארגון ההיאבקות Lancaster Championship Wrestling – LCW**
** אליפות במשקל כבד של LCW (פעם אחת)
* **הישגים במגזין ההיאבקות Pro Wrestling Illustrated – PWI**
** PWI דירג אותו במקום ה-83 מתוך 500 המתאבקים הטובים ביותר לשנת 2005
* **הישגים בארגון ההיאבקות Right Coast Pro – RCP**
** אליפות במשקל כבד של RCP (פעם אחת)
* **הישגים בארגון ההיאבקות World Xtreme Wrestling – WXW**
** אליפות אולטימייט במשקל כבד של WXW (פעם אחת)
** אליפות במשקל כבד של WXW (פעם אחת)
** אליפות הזוגות של WXW (פעם אחת)  - עם רוב הארפר
** חבר היכל התהילה (2013)

## קישורים חיצוניים

## הערות שוליים

קטגוריה:מתאבקים מקצוענים אמריקאים
קטגוריה:מתאבקי ה-WWE
קטגוריה:אמריקאים שנולדו ב-1970